ঋতুপর্ণা সেন, যাঁকে দর্শক থেকে শুরু করে সমগ্র বাংলা বিনোদন জগৎ ঋ বলে ডাকতেই বেশি পছন্দ করে, তাঁর মতো ব্যক্তিত্বসম্পন্ন অভিনেত্রী খুব কমই রয়েছেন। ক্যামেরার সামনে দাঁড়িয়ে জীবনের প্রথম কাজটাই যদি তাঁর সঙ্গে হয়, তবে নার্ভাস হওয়া অস্বাভাবিক নয়। সৌম্যজিৎ আদকের স্বল্পদৈর্ঘ্যের ছবি ‘ইয়ে রিশতা’-র শ্যুটিং শুরু হওয়ার আগে থেকেই এই নিয়ে উদ্বিগ্ন ছিলেন ঋক অমৃত। 

এই বিষয়ে অন্যান্য খবর

বাঙালি বধূ সাজতে লাগে তিনঘণ্টা আর লাগে কালীঘাটের শাঁখা-সিঁদুর! মুগ্ধ এষা কলকাতায়
নাম না জেনেও ‘মিস’-কে কীভাবে করবেন ইমপ্রেস


‘‘প্রথমদিন শ্যুটিংয়ে আমি অনেকটা আগে পৌঁছে গিয়েছিলাম। তার আগে ঋ-দির সঙ্গে আমার দেখা হয়নি। ঋ-দি ঢুকে আমাদের পরিচালকের সঙ্গে কথা বলতে শুরু করল। আমি চুপ করে একপাশে দাঁড়িয়ে আছি। কিছুক্ষণ পরে আমাদের অ্যাসিস্ট্যান্ট ডিরেক্টরকে বললাম যে আমার সঙ্গে একটু আলাপ করিয়ে দাও প্লিজ, না হলে কী করে অভিনয় করব’’, বললেন ঋক, ‘‘আলাপ হওয়ার পরে যখন কিউগুলো আমরা রিহার্স করলাম, তখন আস্তে আস্তে ভয়টা কেটে গিয়েছিল। ঋ-দি খুব সাহায্য করেছেন, অভিনয়ের সময়ে আমাকে অনেকটা স্পেস দিয়েছেন।’’ 

বাঁদিক থেকে ঋক, ঋ ও সৌম্যজিৎ আদক। ছবি সৌজন্য: অ্যাডভার্ব
সৌম্যজিৎ আদকের এই শর্ট ফিল্মটির প্রযোজক শাইনিং ফিল্মস। গত ২৮ জুলাই ইউটিউবে আনুষ্ঠানিক ভাবে মুক্তি পেয়েছে ছবিটি। দুই অসমবয়সী মানুষের বন্ধুত্ব নিয়ে ছবির গল্পটি লিখেছেন শিঞ্জন বসু। সংলাপও তাঁরই। চিত্রনাট্যকার পরিচালক নিজেই। ‘‘চারপাশে এমন অনেক সম্পর্কই চোখে পড়ে, যে সম্পর্কগুলোর কোনও নাম হয় না অথচ সেই সম্পর্কগুলো জীবনকে অনেক কিছু দেয়। বিশেষ করে বছর পঁয়ত্রিশের কোনও মহিলার সঙ্গে বছর বাইশ-তেইশের কোনও ছেলের বন্ধুত্ব আজকের সময়ে দাঁড়িয়ে খুব একটা বিরল নয়। সেই জায়গা থেকেই এই ছবির ভাবনাটা এসেছে’’, জানালেন সৌম্যজিৎ। 
সব ছোট ছবিতেই একটা টুইস্ট থাকতে হয় এবং এই গল্পেরও তাই। ১০ মিনিটের এই ছবিতে ঋ যতটা শান্ত ও গভীর, ততটাই অস্থির সদ্য-তরুণ ঋক। ক্লাইম্যাক্সে গল্প যেদিকে মোড় নেয়, ছোট ছবির শেষ চমক হিসেবে প্রশংসনীয়। ছবির অনেকটা অংশ জুড়ে রয়েছে কবিতা। তার মধ্যে একটি ভাস্কর চক্রবর্তীর ‘দ্বিতীয় চিৎকার’-এর অনুবাদ। অন্য হিন্দি কবিতাগুলি পরিচালক ও শিঞ্জনের লেখা। 
ছবিটি দেখা যাবে শাইনিং ফিল্মস-এর ইউটিউব চ্যানেলে। দেখে নিতে পারেন ছবির টিজার নীচের লিঙ্কে ক্লিক করে—